b'\n_START_ARTICLE_\nUniform Resource Identifier\n_START_PARAGRAPH_\nEn uniform ressursidentifikator (URI, engelsk: \xc2\xabUniform Resource Identifier\xc2\xbb) er en kompakt streng av tegn som identifiserer en abstrakt eller fysisk ressurs. En URI kan videre klassifiseres som en lokator eller et navn, eller begge deler._NEWLINE_Uniform Resource Identifier var opprinnelig kalt Universal Resource Identifiers, og ble spesifisert i RFC 1630 av Tim Berners-Lee i 1994._NEWLINE_URI-spesifikasjonen definerer en felles syntaks for identifisering og adressering av objekter p\xc3\xa5 Internett. Uniform Resource Locator (uniform ressurlokator, URL) og Uniform Resource Name (uniformt ressursnavn, URN) er begge mer spesifikke former av URI. _NEWLINE_Mens URI-er kun tillater  ASCII-tegn, st\xc3\xb8tter den nye  IRI-standarden (internasjonalisert ressursidentifikator, engelsk: \xc2\xabInternationalized Resource Identifier\xc2\xbb) hele det langt st\xc3\xb8rre  Unicode-tegnsettet.\n_START_SECTION_\nURI i forhold til URN og URL\n_START_PARAGRAPH_\nEn URI kan bli klassifisert som en lokator (URL) eller et navn (URN) eller begge deler (URI)._NEWLINE_En URN er tilsvarende en persons navn eller personnummer, mens en URL er tilsvarende hans eller hennes gateadresse. En URN definerer objektets identitet, mens URL-en gir en metode for \xc3\xa5 finne objektet._NEWLINE_En typisk URN er ISBN-systemet. ISBN 9788205248939 (URN:ISBN:9788205248939) refererer en unik versjon av Hamsuns Sult. For \xc3\xa5 finne frem til dette objektet, for \xc3\xa5 lese boken, s\xc3\xa5 trenger man ogs\xc3\xa5 \xc3\xa5 vite dets plassering; en URL. URL-en til dette objektet kan f.eks v\xc3\xa6re file:///C:/MyDocuments/Sult.pdf som refererer til en elektronisk fil lagret lokalt p\xc3\xa5 platelageret i en hjemmedatamaskin. URN-er og URL-er utfyller mao. hverandre._NEWLINE_P\xc3\xa5 samme m\xc3\xa5te kan en internasjonalisert ressursidentifikator (IRI) bli klassifisert som en lokator (IRL) eller et navn (IRN) eller begge deler (IRI).\n_START_SECTION_\nSyntaks\n_START_PARAGRAPH_\nEn URI best\xc3\xa5r av to deler, et skjemanavn og en skjemaspesifikk streng, adskilt av et kolon. Man har f.eks skjemanavn som mailto, http og ftp, som hver definerer sine egen syntaks for hvordan en gyldig adresse ser ut._NEWLINE_Skjemanavnet er ofte det samme som, eller basert p\xc3\xa5 protokollnavnet. Det er dog ikke noen regel som tilsier at det m\xc3\xa5 v\xc3\xa6re slik._NEWLINE_Selv om den skjemaspesifikke delen av en URI defineres av spesifikasjonen for det skjemaet, s\xc3\xa5 er det det ogs\xc3\xa5 fastsatt enkelte regler i URI-spesifikasjonen for gyldige tegn, og hvordan man kan kode spesialtegn.\n_START_SECTION_\nEt annet eksempel\n_START_PARAGRAPH_\nMusikkprogrammet Spotify bruker URI til \xc3\xa5 identifisere musikk og album lett tilgjengelig. Et eksempel p\xc3\xa5 dette er "spotify:track:70mSIaKV6BQsQ2cWL0dKwa" som refererer til "Peer Gynt - In The Hall Of The Mountain King" av Edvard Grieg. Ved bruk av URI, vil det bli enklere for forbrukeren \xc3\xa5 s\xc3\xb8ke etter sanger og albumer, samt \xc3\xa5 dele dette via sosiale nettjenester som det hovedsakelig i dette tilfellet er bygget for.'